Beplan nou al vir jou einde van die jaar wegbreek - Jou Gesin | Solidariteit WêreldJou Gesin | Solidariteit Wêreld
Tuis › Artikels › Beplan nou al vir jou einde van die jaar wegbreek
Beplan nou al vir jou einde van die jaar wegbreek
Maandag | 12 Augustus | 2019
Die einde van die jaar is dalk nog 'n paar maande weg maar die tyd gaan vinnig verby, so begin nou al vir daardie einde van die jaar wegbreek beplan.
Indien jy net plaaslik gaan reis, is dit noodsaaklik om seker te maak jou voertuig is in 'n goeie toestand om te verseker dat jy jou bestemming veilig bereik en veilig kan terugkeer.
"Motors moet 'n hele ruk voor jy reis gediens word. Gaan ook karavane en sleepwaens na en kyk dat alle bande in 'n goeie toestand is en of dit dalk eerder vervang moet word," sê die Automobiel Assosiasie (AA). Baie mense los dit tot op die nippertjie wat beteken jy gaan moontlik nie plek kry om jou motor te laat diens nie.
Verblyfreëlings moet ook so gou as moontlik afgehandel word. "As jy byvoorbeeld na 'n buurland reis, moet jy moontlik voorsorg tref teen malaria. Dit is ook belangrik om jou noodhulpkissie en enige ander medikasies en hulpmiddels gereed te kry en seker te maak jy het alles wat benodig word."
Reisigers moet ook betyds seker maak watter reisdokumente hulle gaan benodig vir hul gekose bestemming. "Wanneer jy oorsee wil reis, benodig jy 'n paspoort en moontlik 'n visum. Daar moet ook spesiale reëlings getref word om met kinders te reis. Maak eerder seker jy is goed voorbereid en sorteer dit nou uit eerder as om tot twee of drie maande voor die tyd te wag en jy moontlik nie alles gedoen kan kry nie."
Die AA gee die volgende reiswenke om vir jou wegbreek voor te berei:
Laat diens jou motor vroegtydig.
Maak seker dat jou motor se lisensie, jou bestuurslisensie en ander noodsaaklike dokumente steeds geldig is.
Kyk of jou motor se noodhulpkissie genoeg en die nodige voorraad het.
Gaan ook jou motor se noodtoerusting na om seker te maak jy het benodighede soos 'n driehoek, 'n domkrag en 'n pomp vir jou bande.
Onthou om alle medikasie wat julle dalk kan benodig in te pak.
Bespreek en bevestig akkommodasie en maak seker dat voorsiening gemaak word vir enige spesiale behoeftes.
Gaan paspoorte en ander reisdokumente se vervaldatums na en maak seker daar is genoeg tyd indien dit hernu moet word.
"Wanneer jy vroeër vir 'n vakansie – of dit nou plaaslik of internasionaal is – begin voorberei, sal dit die ervaring aangenamer maak en verseker dat probleme wat opduik vroegtydig hanteer kan word, eerder as om paniekbevange te raak wanneer jy besef dat jy nie genoeg tyd het om vir onvoorsiene gebeure voorsiening te maak nie."